తాజావార్తలు
భారీగా కుంగిన అడాగ్‌ షేర్లు
ముంబయి: అనిల్‌ అంబానీ నేతృత్వంలోని అడాగ్‌ గ్రూప్‌ కంపెనీల షేర్లు నేటి మార్కెట్లో భారీగా కుంగాయి. ఎరిక్సన్‌కు చెల్లింపుల కేసుకు సంబంధించి అనిల్‌ అంబానీ కోర్టు ధిక్కారానికి పాల్పడినట్లు సుప్రీం కోర్టు పేర్కొని ఆయనకు వ్యతిరేకంగా తీర్పును వెలువరించింది. దీంతో రిలయన్స్‌ క్యాపిటల్‌ షేర్లు ఒక దశలో 8.38, రిలయన్స్‌ ఇన్ఫ్రా 6.38, ఆర్‌కామ్‌ 5.98శాతం వరకు కుంగాయి. ఇక రిలయన్స్ నేవల్‌ ఇంజినీరింగ్‌ 4.23, రిలయన్స్‌ పవర్‌ 1.84 శాతం చొప్పున షేర్లు పడిపోయాయి.
‘‘మూడు రిలయన్స్‌ కంపెనీలకు సొమ్ములు చెల్లించే ఉద్దేశం లేదు. ఈ మొత్తం వారి ధిక్కారానికి జరిమానా’’ అని తీర్పు సందర్భంగా న్యాయమూర్తి పేర్కొన్నారు. అత్యున్నత న్యాయస్థానంతో ఈ విధంగా వ్యవహరించినందుకు రిలయన్స్‌ క్షమాపణలు ఏమాత్రం అంగీకరించబోమని పేర్కొన్నారు. ఎరిక్సన్‌కు నాలుగు వారాల్లోపు రూ.453 కోట్లు చెల్లించాలని, లేకపోతే మూడు నెలలు జైలు శిక్ష తప్పదని తీర్పులో పేర్కొంది. న్యాయమూర్తులు జస్టిస్‌ ఆర్‌.ఎఫ్‌.నారీమన్‌, జస్టిస్‌ వినీత్‌ సహరన్‌తో కూడిన ధర్మాసనం ఈ మేరకు తీర్పును వెలువరించింది. దీంతోపాటు అనిల్‌ అంబానీ, రిలయన్స్‌ టెలికాం ఛైర్మన్‌ సతీష్‌ సేథ్‌‌, రిలయన్స్‌ ఇన్ఫ్రాటెల్‌ ఛైర్‌పర్సన్‌ ఛాయా విరానీలు తలా కోటి రూపాయలు అపరాధ రుసుం చెల్లించాలని పేర్కొంది. నెలలోపు ఈ మొత్తాన్ని డిపాజిట్‌ చేయకపోతే నెల రోజుల పాటు జైలు శిక్ష అనుభవించాలని ఆదేశించింది.
Tags :